**Crna Gora: Ekspertkinja Ujedinjenih nacija poziva na adekvatnu socijalnu zaštitu starijih**

ŽENEVA/PODGORICA (30. april 2018. godine) – Nezavisna ekspertkinja za prava starijih, koju su imenovale Ujedinjene nacije, pozdravila je tokom svoje posjete Crnoj Gori značajne napore Vlade, ali i dodala da je „starijima u Crnoj Gori potrebna odgovarajuća socijalna zaštita“.

Broj starijih u Crnoj Gori se utrostručio tokom prethodnih 50 godina i očekuje se da će do 2050. godine svaki peti stanovnik države imati 60 i više godina.

„U populaciji koja stagnira, udio starijih će se povećati i ostati na visokom nivou. Obezbjeđivanje punog poštovanja prava starijih u sistemu socijalne zaštite postalo je jedno od ključnih pitanja“, rekla je Rosa Kornfeld-Mate (Ms. Rosa Kornfeld-Matte), Nezavisna ekspertkinja za sva ljudska prava starijih.

Gospođa Kornfeld-Matte je pozdravila nedavni završetak Strategije za razvoj novog sistema socijale zaštite za starije. „Kompleksnost procesa starenja zahtijeva sveobuhvatan pristup u obezbjeđivanju ostvarivanja svih ljudskih prava starijih“, navela je ekspertkinja.

„Crna Gora je unaprijedila svoj zakonodavni okvir u oblasti socijalne zaštite, ali je neophodno da se nastavi sa reformama, kako bi se osigurala socijalna i zdravstvena zaštita za starije“, dodala je ona.

„Brine me što značajan broj starijih i dalje žive u apsolutnom siromaštvu. Stariji, naročito žene, spadaju među najugroženije grupacije u Crnoj Gori; ako pored toga pripadaju i nekoj od manjinskih grupa, suočavaju se sa višestrukim izazovima. Apelujem na Vladu Crne Gore da se postara da zaštita bude obezbijeđena i najranjivijim grupacijama“, navela je ona.

„Takođe sam zabrinuta zbog značajnog broja starijih, prije svega onih sa invaliditetom, kojima nije omogućeno da u potpunosti ostvare lična prava. Apelujem na Vladu da uspostavi sistem donošenja odluka uz pružanje podrške, koji bi u potpunosti poštovao autonomiju, integritet, dostojanstvo, volju i specifičnosti pojedinaca“, naglasila je ekspertkinja.

Tokom sedmodnevne posjete Crnoj Gori, gospođa Kornfeld-Matte se susrela sa brojnim predstavnicima Vladinih tijela, akademske zajednice, civilnog društva i ostalima koji se bave ljudskim pravima starijih, kao i sa samim starijim osobama.

Ekspertkinja će u septembru 2018. godine predstaviti Savjetu za ljudska prava Ujedinjenih nacija u Ženevi svoj sveobuhvatni izvještaj, koji će sadržati i finalne nalaze i preporuke donešene tokom posjete Crnoj Gori.

KRAJ

***Gospođu Rosu Kornfeld-Matte*** *(Čile) je Savjet za ljudska prava Ujedinjenih nacija imenovao za prvu* [*Nezavisnu ekspertkinju za sva ljudska prava starijih*](https://www.ohchr.org/EN/Issues/OlderPersons/IE/Pages/IEOlderPersons.aspx) *u maju 2014. godine. Gospođa Kornfeld-Matte se prethodno nalazila na poziciji Nacionalnog direktora Čileanske nacionalne službe za starije, gdje je osmislila i sprovela Nacionalnu politiku za starije. Ima dugu akademsku karijeru i osnivač je programa za starije na Pontificia Unversidad Católica de Chile.*

*Specijalni izvjestioci su dio onoga što je poznato kao* [*Specijalne procedure*](https://www.ohchr.org/EN/HRBodies/SP/Pages/Welcomepage.aspx) *Savjeta za ljudska prava. Specijalne procedure, najveće tijelo nezavisnih eksperata u sistemu Ujedinjenih nacija koje se bavi ljudskim pravima, je generalni naziv za nezavisne mehanizme Savjeta za utvrđivanje činjenica i monitoring, koji se bave situacijama specifičnim za određene države ili tematskim pitanjima širom svijeta. Eksperti Specijalnih procedura rade na volonterskoj osnovi; oni nisu zaposleni u Ujedinjenim nacijama i ne dobijaju platu za svoj rad. Oni su nezavisni od bilo koje vlade ili organizacije i rade kao nezavisni pojedinci.*

*Kancelarija Visokog komesara za ljudska prava, veb stranica za* [*Crnu Goru*](https://www.ohchr.org/EN/Countries/ENACARegion/Pages/MEIndex.aspx)*:*

*Za dodatne informacije i* ***medijske zahtjeve****, molimo Vas da se obratite gospodinu Kaledu Hasinu (Mr. Khaled Hassine, +41 22 917 93 67 ili +41(0)79-444 5515,* [*khassine@ohchr.org*](mailto:khassine@ohchr.org)*) ili pismenim putem na* [*olderpersons@ohchr.org*](mailto:olderpersons@ohchr.org)

*Za* ***upite medija*** *koji se tiču ostalih nezavisnih eksperata Ujedinjenih nacija, molimo Vas da kontaktirate gospodina Džeremija Lorensa (Jeremy Laurence), Sektor za medije u Kancelariji Visokog komesara za ljudska prava (+41 22 917 9383 /* [*jlaurence@ohchr.org*](mailto:jlaurence@ohchr.org)*)*

*Ove godine se obilježava* ***70. godišnjica Univerzalne deklaracije o ljudskim pravima****, koju su Ujedinjene nacije usvojile 10. decembra 1948. godine. Univerzalna deklaracija, koja je prevedena na rekordnih 500 jezika, je zasnovana na principu da se „sva ljudska bića rađaju slobodna i jednaka u dostojanstvu i pravima“. Ona ostaje relevantna za svakog čovjeka, svakog dana. U čast sedamdesete godišnjice ovog izuzetno uticajnog dokumenta, i kako bi se spriječilo urušavanje njenih osnovnih principa, apelujemo na sve ljude da* ***Dignu glas za ljudska prava:***[*www.standup4humanrights.org*](https://www.ohchr.org/Lists/News/www.standup4humanrights.org)*.*